ORDE do 3 de xuño de 2008 pola que se convocan axudas en forma de bolsas para estadías de investigación en centros de fóra de Galicia destinadas a beneficiarios das axudas do Programa Ángeles Alvariño (Programa de RHS-2007) concedidas por Resolución do 21 de decembro de 2007 (Diario Oficial de Galicia número 3, do 4 de xaneiro de 2008), no marco do Plan Galego de Investigación, Desenvolvemento e Innovación Tecnolóxica de Galicia-Incite (2006-2010).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 10/06/2008

A Constitución española, no seu artigo 44.2º, obriga os poderes públicos a promoveren a ciencia e a investigación científica e técnica en beneficio do interese xeral. Ademais, establece no artigo 149.1º.15 que o fomento e a coordinación da investigación científica e técnica son competencia exclusiva do Estado.
O Estatuto de Galicia recolle no seu artigo 27.19º que corresponde á Comunidade Autónoma galega a competencia do fomento da cultura e da investigación en Galicia, sen prexuízo do establecido no artigo 149.2º da Constitución.
A Lei 12/1993, do 6 de agosto, de fomento de investigación e desenvolvemento tecnolóxico de Galicia, no seu artigo 1º establece como obxectivo xeral o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei no seu capítulo II crea o Plan Galego de Investigación e Desenvolvemento Tecnolóxico. O Consello da Xunta de Galicia, na súa reunión do 21 de setembro de 2006, aprobou o Plan galego de investigación, desenvolvemento e innovación tecnolóxica-Incite (2006-2010).
De acordo coa Lei 12/1993, do 6 de agosto, o Plan galego de investigación, desenvolvemento e innovación tecnolóxica (en diante, Incite 2006-2010) está integrado por tres tipos de programas: os programas horizontais, os programas xerais e os programas sectoriais. Dentro dos programas horizontais, o PGIDIT-Incite conta con tres programas: o de Recursos humanos (RHS), o de Articulación do sistema galego de innovación (ART) e o de Comunicación e sensibilización social (CSS). Estes programas tratan de contribuír á mellora do sistema galego de innovación incidindo na cooperación entre todos os axentes.
Pola súa banda, o programa de Recursos humanos (RHS) ten, entre outros, o obxectivo de acrecentar os recursos humanos dedicados a actividades de I+D+i tanto en número como en especialización nas áreas de maior interese, para a súa incorporación aos axentes do sistema galego de innovación. O programa de Recursos humanos basea as súas actuacións e instrumentos no desenvolvemento da carreira investigadora en todas as etapas. Deste xeito, define un itinerario lineal desde a formación dos investigadores e investigadoras ata a súa consolidación no sistema, e dota de instrumentos de axuda cada unha das etapas.
Ben que nos decretos de estrutura orgánica de diferentes consellerías se outorga a estas a participación en diferentes aspectos sobre competencias no fomento da investigación sectorial, por mor da necesidade de coordinación, vertebración e transversalidade que ten a Dirección Xeral de Investigación, Desenvolvemento e Innovación, nace a Comisión Interdepartamental de Ciencia e Tecnoloxía de Galicia, CICETGA, creada na referida Lei 12/1993, do 6 de agosto, no seu artigo 11.1º e regulada polo Decreto 14/2006, do 26 de xaneiro.
No artigo 7º do Decreto 231/2006, do 23 de novembro, polo que se establece a estrutura orgánica da Consellería de Innovación e Industria, indícase que á Dirección Xeral de Investigación, Desenvolvemento e Innovación lle corresponde, a ordenación, planificación, coordinación, execución e seguimento das competencias en materia de fomento da investigación que ten atribuídas a Comunidade Autónoma de Galicia en virtude do establecido no artigo 27.19º do Estatuto de autonomía de Galicia, na Lei estatal 13/1986, do 14 de abril, de fomento e coordinación xeral da investigación científica e técnica, e na Lei galega 12/1993, do 6 de agosto, de fomento da investigación e do desenvolvemento tecnolóxico de Galicia; así como a elaboración, xestión, coordinación e control do Plan galego de investigación, desenvolvemento e innovación tecnolóxica de Galicia.
A orde da Consellería de Innovación e Industria do 3 de agosto de 2007 (DOG nº 157, do 14 de agosto), establece no artigo 1 do anexo II o Programa Ángeles Alvariño de axudas á especialización de doutores recentes para a súa incorporación en organismos públicos e privados de investigación da Comunidade Autónoma de Galicia, que ten como obxectivo o de potenciar a acción de inserción de doutores recentes nas universidades do SUG, institucións non universitarias sen ánimo de lucro e organismos das administracións públicas, ou as súas entidades dependentes que permitan o perfeccionamento da súa formación nos termos establecidos na súa convocatoria, entre os cales se inclúe que parte da actividade subvencionada se desenvolva en centros de investigación de fóra de Galicia e distintos a aquel en que se acadase o grao de doutor/a.
Pola súa banda, no artigo 5.6º do devandito anexo II establécese que unha vez resolta a convocatoria correspondente, a Consellería de Innovación e Industria fará unha convocatoria de axudas complementarias para estadías destinada aos beneficiarios dos contratos establecidos ao abeiro das axudas do Programa Ángeles Alvariño.
De acordo coa dita finalidade e en virtude das atribucións que ten conferidas pola Lei 1/1983, do 22 de febreiro, reguladora da Xunta e da súa Presidencia, e o Decreto 231/2006, do 23 de novembro, polo que se establece a estrutura orgánica da Consellería de Innovación e Industria, esta consellería
DISPÓN:
Artigo 1º.-Convocatoria e bases reguladoras.
1. Esta orde ten por obxecto aprobar as bases polas que se rexerá a concesión das axudas da Dirección Xeral de Investigación, Desenvolvemento e Innovación da Consellería de Innovación e Industria, en forma de bolsas para estadías de investigación en centros de fóra de Galicia destinadas a beneficiarios dun contrato ao abeiro das axudas do Programa Ángeles Alvariño do ano 2007, concedidas por Resolución do 21 de decembro de 2007 (DOG nº 3, do 4 de xaneiro de 2008), no marco do Incite (2006-2010).
2. Así mesmo, por medio desta orde convócanse, conforme os principios de publicidade, transparencia, igualdade e non discriminación, as devanditas axudas en forma de bolsas para estadías de investigación fóra de Galicia, en centros distintos a aqueles en que se acadou o título de doutor, destinadas aos beneficiarios dun contrato establecido ao abeiro das axudas do Programa Ángeles Alvariño do ano 2007, concedidas por Resolución do 21 de decembro de 2007 (DOG nº 3, do 4 de xaneiro de 2008), para o ano 2008.
Artigo 2º.-Solicitudes.
1. Para poder ser beneficiario das axudas deberá presentarse unha solicitude axustada ao modelo normalizado que figura no anexo II desta orde, segundo o indicado no número 2 deste artigo, que irá acompañada dos documentos que se especifiquen no anexo correspondente.
2. Na epígrafe de «Axudas» do enderezo
http://www.conselleriaiei.org/ estará á disposición dos interesados de forma íntegra o correspondente formulario de solicitude e modelo normalizado RHS-EST.AA-08/00
, cuxa cara externa se publica como anexo II desta orde, que os solicitantes deberán cubrir e entregar nos lugares indicados no seguinte artigo.
Artigo 3º.-Lugar e prazo de presentación das solicitudes.
1. As solicitudes, dirixidas ao director xeral de Investigación, Desenvolvemento e Innovación, presentaranse no rexistro xeral da Dirección Xeral de Investigación, Desenvolvemento e Innovación ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte e, se no mes do vencemento non houber día equivalente ao inicial do cómputo, entenderase que o prazo expira o último do mes.
Artigo 4º.-Información aos/as interesados/as.
Sobre este procedemento administrativo, que ten o código IN 843A, poderase obter documentación normalizada ou información adicional na Dirección Xeral de Investigación, Desenvolvemento e Innovación, a través dos seguintes medios:
a) Páxina web oficial da consellería (www.conselleriaiei.org ), na súa epígrafe de «axudas» e na «oficina virtual».
b) Teléfono 981 54 39 91 da devandita dirección xeral.
c) Enderezo electrónico: info.rhs@xunta.es.
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 31.
Artigo 5º.-Financiamento e concorrencia.
As accións derivadas desta convocatoria, que ascenden a un máximo 850.000,0 euros, financiaranse con cargo ás aplicacións orzamentarias 10.02.561A.480.1 e 10.02.561B.480.0, dos orzamentos da comunidade autónoma para o ano 2008, e de acordo coa seguinte distribución:
Aplicación orzamentaria	Crédito anualidade 2008
10.02.561B.480.0	600.000
10.02.561A.480.1	250.000
Total	850.000
A cantidade antes citada poderase incrementar en función das peticións presentadas e de acordo coas dispoñibilidades de crédito.
Artigo 6º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
2. Segundo o artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión das axudas e subvencións polo/a interesado/a comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia.
Non obstante, o solicitante poderá denegar expresamente o consentimento, debendo presentar entón a certificación nos termos previstos regulamentariamente.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas particularidades previstas nas leis.
Artigo 7º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da/s axuda/s establecida/s nesta convocatoria, correspondendo ao conselleiro de Innovación e Industria ditar a resolución de concesión ou denegación.
Artigo 8º.-Instrución do/s procedemento/s e tramitación.
1. Os servizos da dita dirección xeral comprobarán que todas as solicitudes reúnen os requisitos establecidos nesta orde e, como consecuencia, elaborarase a lista de solicitudes admitidas e excluídas en que figurarán, de ser o caso, as causas de exclusión. A lista publicarase na epígrafe de «Axudas» do enderezo web:
http://www.conselleriaiei.org/
, e:
a) Os interesados e interesadas poderán formular reclamacións para emendar erros e falta de documentos, perante a Dirección Xeral de Investigación, Desenvolvemento e Innovación, achegando, de ser o caso, a documentación necesaria no prazo máximo e improrrogable de dez días.
b) Transcorrido este prazo sen se corrixiren as causas de exclusión, procederase a ter por desistido da solicitude o interesado/a, logo de resolución que deberá ser ditada nos termos previstos no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Sen prexuízo do disposto no punto anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión de selección, de acordo co establecido no artigo seguinte.
4. Non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa da desestimación da solicitude, sen prexuízo do disposto nos artigos 50 e seguintes da Lei 9/2007, do 13 de xuño, de subvencións de Galicia.
Artigo 9º.-Avaliación e selección das solicitudes.
1. A selección das solicitudes admitidas corresponde á comisión de selección establecida no artigo 9 das bases xerais da orde da Consellería de Innovación e Industria do 3 de agosto de 2007 (DOG nº 157, do 14 de agosto), que será o órgano colexiado encargado de avaliar as solicitudes, así como de propoñer a concesión ou denegación da axuda aos interesados. A comisión de selección poderá contar co asesoramento de órganos avaliadores ou expertos externos.
2. A comisión redactará acta das súas deliberacións e elevará a súa proposta de resolución ao conselleiro de Innovación e Industria a través do director xeral de Investigación, Desenvolvemento e Innovación.
No proceso de selección só se considerará a documentación presentada na solicitude, polo que se prescindirá do trámite de audiencia, de conformidade co disposto no artigo 84.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 21.3º da Lei 9/2007, do 13 de xuño, de subvencións de Galicia.
3. Na proposta de concesión que formule a comisión figurarán de xeito individualizado os solicitantes propostos para obter a axuda con indicación do país de destino e o importe da axuda para cada un deles.
4. A proposta de concesión formulada pola comisión publicarase na internet, na epígrafe de «Axudas» do enderezo
http://www.conselleriaiei.org/.
Esta publicación só terá efectos informativos.
Artigo 10º.-Resolución e notificación.
1. A comisión de selección formulará a proposta de resolución, que se elevará, a través do órgano instrutor, ao conselleiro de Innovación e Industria, quen ten a competencia para resolver estas axudas, sen prexuízo da súa posible delegación noutros órganos da Consellería de Innovación e Industria. Esta resolución publicarase no DOG.
2. Á vista da proposta formulada pola comisión de selección a través do órgano instrutor, o conselleiro de Innovación e Industria ditará a correspondente resolución definitiva de concesión ou denegación.
3. Esta resolución expresará, cando menos:
a) Os candidatos seleccionados.
b) O importe global da axuda para cada candidato seleccionado.
c) A relación de posibles suplentes, de ser o caso.
d) A desestimación expresa do resto das solicitudes.
4. O prazo máximo para resolver as solicitudes presentadas ao abeiro desta convocatoria será de 6 meses, contados desde a apertura do prazo anual de presentación de solicitudes, mediante a publicación da correspondente resolución no DOG. De non mediar resolución expresa no dito prazo, os solicitantes poderán entender desestimadas as súas solicitudes por silencio administrativo.
5. De conformidade co establecido no artigo 59.6º b) da Lei 30/1992, do 26 de novembro, de réxime xurídico da administracións públicas e do procedemento administrativo común, a notificación individual de concesión ou denegación da axuda substituirase pola publicación íntegra da resolución no DOG, conforme o establecido no número 1 deste artigo.
Artigo 11º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas, sen prexuízo de que os interesados poidan exercer calquera outro que consideren procedente, poderán interpoñerse os seguintes recursos:
1. Recurso de reposición ante o conselleiro de Innovación e Industria, no prazo dun mes contado a partir do día seguinte ao da publicación no DOG da resolución. No caso de que a resolución se entenda desestimada por silencio administrativo, o prazo será de tres meses, contados a partir do día seguinte a aquel en que se produza o acto presunto.
2. Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados a partir do día seguinte ao da publicación da resolución no DOG. No caso de que a resolución se entenda desestimada por silencio administrativo, o prazo será de seis meses contados a partir do día seguinte, a aquel en que se produza o acto presunto.
Artigo 12º.-Modificación da resolución.
1. Toda alteración das condicións tidas en conta para a concesión da axuda ou subvención e, en todo caso, a obtención concorrente de subvencións ou axudas outorgadas para a mesma finalidade por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. O acto polo que se acorde ou se denegue a modificación da resolución será ditado polo conselleiro de Innovación e Industria.
Artigo 13º.-Aceptación e renuncia.
A aceptación da bolsa farase, no prazo de 15 días hábiles desde a publicación da resolución, mediante documento asinado polo bolseiro en que se compromete a cumprir todas as condicións recollidas nestas bases. No caso de que a citada aceptación non se produza no prazo sinalado entenderase que o bolseiro renuncia á axuda.
Artigo 14º.-Obrigas dos beneficiarios.
Sen prexuízo das demais obrigas que resulten do disposto no artigo 11 da Lei 9/2007, do 13 de xuño, de subvencións de Galicia, así como daquelas específicas indicadas no anexo I, os beneficiarios das axudas concedidas ao abeiro do disposto nesta orde, quedan obrigados a:
a) Proceder ao reintegro total ou parcial da axuda ou subvención percibida no suposto de incumprimento das condicións establecidas para a súa concesión.
b) Facilitar toda información que lles sexa requirida pola Dirección Xeral de Investigación, Desenvolvemento e Innovación, así como pola Intervención Xeral da Comunidade Autónoma, o Consello de Contas e o Tribunal de Contas, no exercicio das súas funcións de fiscalización e control.
c) Comunicar á Dirección Xeral de Investigación, Desenvolvemento e Innovación calquera axuda solicitada ou concedida para o mesmo fin, o seu importe e duración dela, no momento en que sexan beneficiarios.
Artigo 15º.-Reintegro.
Os beneficiarios das axudas concedidas ao abeiro desta orde deberán proceder ao reintegro total ou parcial da subvención ou axuda pública percibida e aos xuros de mora correspondentes desde o momento do seu pagamento ata a data en que se acorde a procedencia do reintegro nos supostos contemplados nos artigos 32 e seguintes da Lei 9/2007, do 13 de xuño, de subvencións de Galicia.
Artigo 16º.-Comprobación das axudas concedidas.
O órgano concedente poderá comprobar a axeitada xustificación da axuda, así como a realización da actividade e cumprimento da finalidade que determinen a concesión e aproveitamento da axuda.
Disposición adicional
En todo o non recollido nesta orde aplicarase o disposto na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas a subvencións públicas da Comunidade Autónoma de Galicia, excepto no que se opoña ao establecido na referida lei e demais normativa que resulte de aplicación.
As bases que rexen a concesión das axudas e todos cantos actos administrativos deriven da súa aplicación poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para ditar cantas disposicións sexan necesarias para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 3 de xuño de 2008.
Fernando Xabier Blanco Álvarez
Conselleiro de Innovación e Industria
ANEXO I
Axudas en forma de bolsas para estadías de investigación en centros de fóra de Galicia destinadas a beneficiarios das axudas do Programa Ángeles Alvariño do ano 2007, adxudicadas por Resolución do 21 de decembro de 2007 (DOG nº 3, do 4 de xaneiro de 2008)), no marco do Plan galego de investigación, desenvolvemento e innovación tecnolóxica de Galicia-Incite (2006-2010).
Artigo 1º.-Obxecto.
O obxecto desta orde é a convocatoria de un máximo de 58 axudas en forma bolsas para estadías de investigación en centros de fóra de Galicia e distintos a aquel en que se acadase o título de doutor, destinadas a beneficiarios dun contrato ao abeiro das axudas do Programa Ángeles Alvariño do ano 2007, adxudicadas por Resolución do 21 de decembro de 2007 (DOG nº 3, do 4 de xaneiro de 2008).
Artigo 2º.-Importe das axudas.
O importe da axuda comprenderá:
a) Unha axuda institucional para gastos de desprazamento e seguro combinado de accidentes, durante o período de aproveitamento cunha asignación de 400 euros para estadías en España, Portugal e Andorra, 600 euros para estadías no resto de Europa e de 1.000 euros para estadías no resto do mundo.
b) Unha asignación mensual bruta de:
-Un máximo de 1.200 euros, se a incorporación se produce en España, Portugal ou Andorra.
-Un máximo de 1.500 euros, se a incorporación se produce no resto de países de Europa ou en África.
-Un máximo de 1.900 euros, se a incorporación se produce en países de América, Asia e Oceanía.
Artigo 3º.-Requisitos dos beneficiarios.
Poderán optar a unha destas bolsas os beneficiarios dun contrato ao abeiro das axudas do Programa Ángeles Alvariño do ano 2007, adxudicadas por Resolución do 21 de decembro de 2007 (DOG nº 3, do 4 de xaneiro de 2008) que na data de peche da presente convocatoria teñan vixente o devandito contrato.
Artigo 4º.-Duración mínima e período de aproveitamento.
Para poder optar a axuda nesta convocatoria, a duración da estadía para a cal se solicite a axuda deberá ser dun mínimo dun (1) mes e dun máximo de doce (12), e desenvolverase entre o 1 de xaneiro e o 31 de decembro de 2008.
Artigo 5º.-Solicitudes.
As solicitudes no modelo RHS.EST.AA-08/00 deberanse presentar, segundo o indicado nos artigos 2º e 3º das bases xerais destaa convocatoria, xunto coa seguinte documentación:
a) Fotocopia do documento nacional de identidade ou NIE no caso de solicitantes non nacionais.
b) Informe da autorización do organismo a que está vinculado o solicitante (orixinal ou copia cotexada), segundo o modelo que figura no anexo III desta orde, ou semellante.
c) Informe de aceptación do organismo/centro receptor (orixinal ou copia cotexada) en que se vai levar a cabo a estadía, segundo o modelo que figura no anexo III desta orde.
d) Plan de traballo e calendario de actividades (asinado polo solicitante), segundo o modelo que figura no anexo III da presente orde, ou semellante.
e) As seguintes declaracións responsables do solicitante:
a. Declaración responsable do solicitante de todas as axudas solicitadas e concedidas para o mesmo fin polas distintas administracións públicas ou polos seus organismos ou sociedades.
b. Declaración responsable de non estar incurso en ningunha das prohibicións para a obtención da axuda recollidas no artigo 10 da Lei 9/2007, do 13 de xuño, de subvencións de Galicia.
Artigo 6º.-Resolución da convocatoria.
1. A comisión de selección elevará a proposta de resolución a través do órgano xestor ao conselleiro de Innovación e Industria. Esta proposta publicarase na internet, na epígrafe de «Axudas» do enderezo
http://www.conselleriaiei.org.
A publicación terá só efectos informativos.
2. A resolución do conselleiro de Innovación e Industria publicarase no Diario Oficial de Galicia, segundo o indicado nas bases xerais desta orde.
Artigo 7º.-Condicións de desfrute.
1. Os beneficiarios das bolsas están obrigados a:
a) Comunicar á Dirección Xeral de Investigación, Desenvolvemento e Innovación a data de incorporación ao centro de destino, remitindo debidamente cuberto e asinado o modelo normalizado de certificado de incorporación que figura no anexo III desta orde.
b) Unha vez incorporados deberán encontrarse, en todo momento, en condicións de xustificar o seu labor asiduo no devandito centro.
c) Presentar -no prazo máximo dun mes desde a finalización da estadía-, un informe final do traballo realizado, que deberá incluír:
-Informe do director do centro de destino sobre o traballo realizado, con indicación expresa do tempo de permanencia no centro.
-Copia dos traballos eventualmente publicados, nos cales deberán facer constar a axuda recibida da Xunta de Galicia.
2. Calquera interrupción ou aprazamento do período de aproveitamento para o cal sexa concedida a axuda deberá ser previamente autorizado pola Dirección Xeral de Investigación, Desenvolvemento e Innovación.
3. Non se admitirán cambios nos centros de destino, salvo circunstancias excepcionais que así o aconsellen, tras o informe favorable, en todo caso, dos dous centros afectados, e autorización expresa da Dirección Xeral de I+D+i da Consellería de Innovación e Industria da Xunta de Galicia.
4. En calquera momento a Dirección Xeral de Investigación, Desenvolvemento e Innovación, poderá reclamar:
-Informe do centro receptor sobre o labor realizado polo bolseiro.
-Xustificantes acreditativos da realización da viaxe (carta de embarque, billete de tren, etc).
Artigo 8º.-Aceptación da bolsa e pagamento.
1. A aceptación da bolsa farase, no prazo de 15 días hábiles contados a partir do día seguinte ao da publicación da resolución, mediante documento asinado polo beneficiario de la ayuda, no cal se compromete a cumprir todas as condicións recollidas nestas bases. No caso de que a citada aceptación non se produza no prazo sinalado, entenderase que o bolseiro renuncia á axuda. Así mesmo, e acompañando o documento de aceptación da axuda, entregarase declaración responsable, na cal conste que non dispón doutra bolsa para o mesmo fin.
2. As bolsas aboaranse mensualmente, quedando pendente a última mensualidade ata a xustificación final da estadía, mediante a presentación dos documentos requiridos no punto 1 c) do artigo 7º deste anexo, acompañada da declaración complementaria de axudas indicada na alínea c) do artigo 14 (Obrigas dos beneficiarios) das bases xerais desta orde. Poderase realizar o pagamento total da estadía nunha soa vez, se o bolseiro acredita a realización total desta.
3. De non determinarse outra data na resolución final de adxudicación, a axuda institucional aboarase xunto coa primeira mensualidade.
Artigo 9º.-Publicación dos resultados obtidos.
Os resultados obtidos con ocasión do aproveitamento da bolsa serán propiedade dos seus autores, que, no caso de facelos públicos, deberán facer constar a axuda recibida da Xunta de Galicia e terán que enviarlle á Dirección Xeral de Investigación, Desenvolvemento e Innovación un exemplar da publicación en que se recolla.
Artigo 10º.-Incidencias.
A Dirección Xeral de Investigación, Desenvolvemento e Innovación resolverá todas as dúbidas e incidencias que puideren xurdir na aplicación desta convocatoria.
Ver referencia pdf "11100D008P059.PDF"